Tomáš, Erik, poslanec NR SR (2023-03-28):
Ja to do desiatej stihnem. (Rečník si odkašlal.) Ďakujem vám veľmi pekne, vážený pán predsedajúci. Pán minister, kolegovia, kolegyne, tak ako som už povedal, strana HLAS – sociálna demokracia podporí túto novelu zákona v prvom čítaní. Je naozaj rozumné pozrieť sa na to alebo diskutovať o tom, ako zlepšiť informovanosť, komplexnú informovanosť o dôchodkoch. Je rozumné aktualizovať pravidlá, za ktorých sa prideľuje invalidný dôchodok. Je rozumné na základe judikatúry Najvyššieho súdu zosúlaďovať, zosúlaďovať dôchodky ľudí, ktorí majú nárok aj na výsluhový dôchodok, aj na dôchodok zo sociálneho poistenia, to je všetko v poriadku. Ale podobne aj mne teraz chýba v tejto novele zákona to najdôležitejšie, to najdôležitejšie, čo teraz, a nielen tento rok, ale aj minulý rok trápi slovenských seniorov, a to je to, že okrem klasickej valorizácie napriek výraznému zdražovaniu, napriek vysokej dôchodcovskej inflácii už druhý rok po sebe jednoducho nedostanú mimoriadnu valorizáciu dôchodkov. Áno, podarilo sa prijať návrh novely zákona z dielne strany HLAS – sociálna demokracia, ktorá v mnohom túto situáciu zlepšuje, a to najmä v bode rozmrazenia minimálnych dôchodkov, chvalabohu, od 1. júla t. r. sa konečne vďaka návrhu strany HLAS – sociálna demokracia rozmrazia minimálne dôchodky, pretože napriek tomu, že tie čísla sa líšia, tak podľa informácie ministerstva práce asi 120-tisíc dôchodcom sa konečne tie minimálne dôchodky rozmrazia, ktoré boli touto vládou zmrazené od roku 2020. Ja tiež pri tejto príležitosti poďakujem celému plénu, lebo to získalo naozaj prakticky absolútnu väčšinu za to, že za túto zmenu hlasovali. Zmenil sa aj teda systém valorizácie dôchodkov tej tradičnej, klasickej z 1. januára, a to tak, aby to bolo presnejšie, tak sa predĺžila doba dôchodcovskej inflácie, z ktorej sa teda tá dôchodcovská aj... teda valorizácia vyrátava, zo šiestich na deväť mesiacov, ale tu, pán minister, asi tiež musíte priznať, že rovnaký model navrhovalo ministerstvo práce vo vládnej novele zákona. Je to presnejší, férovejší model a napokon aj Rada pre rozpočtovú zodpovednosť, ktorá vniesla do tohto systému svojím vyjadrením pochybnosti na záver konštatovala ústami svojho predsedu, že je to systém, ktorý lepšie bude reagovať na inflačné šoky, resp. lepšie ochráni dôchodky v budúcnosti pred inflačnými šokmi. Keďže teda to vyjadrenie Rady pre rozpočtovú zodpovednosť pre tento rok spôsobilo nejaké pochybnosti u seniorov, tak do tejto novely zákona o sociálnom poistení v druhom čítaní navrhneme prechodné ustanovenie, opakujem, nie je to žiadna oprava, ale je to doplnenie o prechodné ustanovenie pre 1. január 2024, aby, teda uvidíme, ako sa tá dôchodcovská inflácia v tomto roku bude vyvíjať, aby sa vybral ten výhodnejší model pre dôchodcov, a tým pádom verím, že táto situácia bude vyriešená. To ale, čo sa nepodarilo v tej novele zákona o sociálnom poistení priniesť, je mimoriadna valorizácia v tomto roku a pán Cmorej sa zase bude smiať, zase bude krútiť hlavou, ale len a len vďaka a kvôli návrhu pána Cmoreja, ktorý navrhol, navrhol odloženie mimoriadnej valorizácie až na budúci rok, ja neviem, prečo sa toľko smejete, môžem vám opäť ten váš pozmeňujúci návrh, pán Cmorej, ukázať, vy ste navrhli odloženie mimoriadnej valorizácie až na budúci rok a bývalá vládna koalícia to celé odhlasovala. Je to tak, alebo to nie je tak, pán Cmorej? Tak, prosím vás, už sa toľko nerehlite alebo sa rehlite nie mne, ale rehlite sa všetkým seniorom na Slovensku do tváre. A to, že ste urobili chybu, pán Cmorej, to, že ste urobili chybu, ste si priznali tým, že sa snažíte tú mimoriadnu valorizáciu vrátiť v tomto roku. Tak na jednej strane navrhnete jej odloženie a potom ju chcete vrátiť v tomto roku. Priznali ste si chybu a ja som rád, len to treba povedať a netreba sa tým seniorom rehliť do tváre, lebo je to neúctivé. No, ale je tu jeden podstatný problém, ja som už o tom hovoril aj s pánom ministrom. Ten váš model, ktorý vrátite na tento rok, pokiaľ by bol odhlasovaný, a včera som hovoril aj s predstaviteľmi Rady pre rozpočtovú zodpovednosť, nemusí ani v tomto roku znamenať mimoriadnu valorizáciu dôchodkov. Je to tesné, je to fifty-fifty. Vysvetlím to tak, že kumulatívna medzimesačná dôchodcovská inflácia môže a nemusí v stanovenom termíne podľa návrhu pána Cmoreja dosiahnuť tých 5 %. Teda je veľmi tesné a je veľmi pochybné, či sa mimoriadna valorizácia na základe návrhu pána Cmoreja spustí, alebo nie. A preto ja predkladám opäť ten istý svoj pozmeňujúci návrh, ktorý bol aj vďaka vám, pán Cmorej, a celej vládnej koalície odmietnutý, a teda model, ktorý sleduje hluché, tzv. hluché obdobie, teda od 1. júla minulého roka až do 30. marca tohto roka. Vieme dobre, že k 1. januáru boli dôchodky valorizované na základe dôchodcovskej inflácie za 1. polrok minulého roka, tak ako doterajší systém bol nastavený, a teda od 1. júla do ďalšieho obdobia jednoducho dôchodcovia nemajú tie svoje dôchodky alebo to navýšenie dôchodkov kryté. Preto sa mi zdá logické a hlavne automatické a definitívne, že pokiaľ by prešiel náš pozmeňujúci návrh od teda... na to prechodné obdobie od 1. júla až do 30. marca, teda aby sa mimoriadna valorizácia stanovovala na základe kumulatívnej medzimesačnej dôchodcovskej inflácie za deväť mesiacov, je úplne jasné, že v takomto prípade by sa automat mimoriadnej valorizácie spustil, pretože už teraz sme na hodnote 8,9 %, a čakali by sme už len na jedno to marcové číslo, je evidentné, že by sa tá mimoriadna valorizácia spustila. Naozaj, dámy a páni, kolegovia a kolegyne, na toto čakajú seniori v tomto roku, pretože v minulom roku žiadna mimoriadna valorizácia nebola, a preto využívam tento priestor napriek tomu, že som pomenoval tento problém, aby sme sa na tomto dohodli nie pri tejto novele zákona, chcel som to navrhnúť pri tej ďalšej novele zákona o sociálnom poistení, ktorá ale tiež prepadáva až na ďalšiu schôdzu. Čiže na tej ďalšej schôdze sa definitívne bude rozhodovať o mimoriadnej valorizácii dôchodkov a ja vás chcem touto cestou v mene seniorov na Slovensku poprosiť, aby ste podporili ten náš model, pretože ak sa v tomto roku nebudú valorizovať mimoriadne dôchodky, tak minimálne v ďalších troch určite nie, pretože aj Rada pre rozpočtovú zodpovednosť povedala, že v ďalších troch rokoch dôchodcovská inflácia nedosiahne také úrovne, ktoré by spustili mimoriadnu valorizáciu dôchodkov, nech už by to bol automat od kohokoľvek. Takže ešte raz, riešme to, čo je najdôležitejšie teraz pre seniorov, a to mimoriadnu valorizáciu dôchodkov a chcem vás poprosiť o podporu tohto nášho návrhu. Ďakujem pekne.